Langt de fleste af de udlændinge, der i 2018 kom til Danmark, kom til landet for at arbejde eller tage en uddannelse. Faktisk blev 2018 et all time rekordår for antallet af arbejdstilladelser, viser nye tal, som Danmarks Statistik har offentliggjort onsdag morgen.

Knap 35.000 udlændinge fik sidste år en arbejdstilladelse i Danmark.

»Antallet af arbejdstilladelser er det højeste nogensinde,« skriver Danmarks Statistik.

Da antallet af arbejdstilladelser senest lå meget højt, var det på cirka 30.000 årlige tilladelser. Det var i 2008, lige før finanskrisen satte ind.

I alt 3.559 personer søgte om asyl i Danmark i 2018, hvilket er stort set det samme antal som i 2017.

Dog er der store udsving i antallet af asylansøgere fra de enkelte lande. Statsborgere fra Eritrea ligger i 2018 i top med flest asylansøgninger – 680 – hvilket er en stigning på 83 procent.

På andenpladsen ligger syriske statsborgere med 604 asylansøgninger, hvilket udgør et fald på 30 procent siden 2017.

Som nummer tre på listen ligger georgiske statsborgere med 402 asylansøgninger i 2018, hvilket er mere end en firedobling i forhold til 2017.

I forhold til det samlede antal opholdstilladelser på 76.156 i 2018 udgør antallet af asylansøgere og familiesammenføringer en lille del af det totale tal.

De fleste opholdstilladelser i Danmark blev sidste år givet til arbejde, 45 procent, mens 22 procent blev givet til uddannelse. Asyl udgjorde to procent og familiesammenføring seks procent.

Flest opholdstilladelser – 6.963 – blev givet til rumænske statsborgere i 2018. Heraf fik 73 procent en opholdstilladelse til arbejde.

Første land, hvor hovedparten af opholdstilladelserne er tildelt til asyl, er Syrien på 15. pladsen.